Illum il-Kunsill adotta sett ta' konklużjonijiet li jistabbilixxu l-viżjoni tiegħu għal settur tat-turiżmu ekonomikament, ambjentalment u soċjalment sostenibbli u reżiljenti fl-Ewropa. It-turiżmu huwa importanti ħafna għall-iżvilupp ekonomiku, soċjali u ambjentali sostenibbli tar-reġjuni tagħna. Hu jikkontribwixxi wkoll b'mod sinifikanti għall-preservazzjoni u l-promozzjoni tal-valuri u l-wirt kulturali Ewropej. Iżda t-turiżmu huwa wkoll is-settur ekonomiku l-aktar milqut mill-pandemija tal-COVID-19. Il-konklużjonijiet tal-lum huma sinjal ċar tal-impenn tagħna li nerġgħu nagħtu l-ħajja lit-turiżmu Ewropew. Pedro Siza Vieira, Ministru tal-Istat għall-Ekonomija u t-Tranżizzjoni Diġitali tal-Portugall Bit-tħejjijiet għall-istaġun turistiku tas-sajf għaddejjin b'ritmu mgħaġġel, il-Kunsill iħeġġeġ lill-UE u lill-istati membri tagħha biex jimxu lejn rispons kollettiv u kkoordinat tajjeb għall-kriżi pandemika attwali b'approċċ komuni u koeżiv, inkluż billi jappoġġaw l-iżvilupp ta' standards volontarji għall-protokolli tas-saħħa u s-sikurezza mis-servizzi u l-istabbilimenti tat-turiżmu. F'dan il-kuntest, il-konklużjonijiet tal-Kunsill jappellaw għall-użu intelliġenti tal-opportunitajiet ta' finanzjament eżistenti taħt il-Qafas Finanzjarju Pluriennali tal-UE u l-istrument "Next Generation EU" biex tingħata ħajja ġdida lill-ekosistema Ewropea tat-turiżmu f'diffikultà u ssir aktar reżiljenti wara l-pandemija tal-COVID-19. Huma jappellaw ukoll lill-istati membri u lill-Kummissjoni biex sal-aħħar tal-2021 jippreżentaw Aġenda Ewropea għat-Turiżmu 2030/2050 imfassla b'mod konġunt, sabiex jappoġġaw it-tranżizzjonijiet ekoloġiċi u diġitali tal-ekosistema Ewropea tat-turiżmu u jsaħħu l-kompetittività tagħha. Konklużjonijiet dwar "It-turiżmu fl-Ewropa għall-għaxar snin li ġejjin: sostenibbli, reżiljenti, diġitali, globali u soċjali", 27 ta' Mejju 2021 Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa